Summary: O caso de Antonio repítese con ata 100.000 galegos atrapados polas participacións preferentes que as entidades financeiras colocaron durante anos. Os afectados mobilízanse a nivel local, comarcal e estatal. O día tres organizarán unha gran protesta

As participacións preferentes, un produto de inversión complexo que se distribuiu de xeito masivo entre os impositores das caixas e os clientes da banca española, seguirán provocando protestas, mobilizacións e titulares. Só en Galicia, segundo as organizacións de afectados, o número de persoas cos seus aforros "secuestrados" podería ascender ás 100.000, cun patrimonio afectado superior aos mil millóns de euros. Os clientes de Novagalicia Banco (NGB), que ten unha cota de mercado superior ao 45% en Galicia, teñen severos problemas para recuperar os seus aforros. A banca cotizada ten a posibilidade de canxear estes produtos por outros máis líquidos, se ben con menor rendabilidade. "Eu lles digo que collan o canxe e marchen correndo", di un traballador dun banco galego, que non quere aparecer citado nesta nova. Os afectados falan do "curraliño". Na entidade dixéronlle que o seu depósito a prazo fixo era "de clientes preferentes", de aí o nome "Fai case un ano fun ao banco a preguntar polos meus aforros, por todo o que lía na prensa", comenta Antonio, de Domaio (Moaña). Este veciño asegura que as novas que se publicaban nos medios sobre a recapitalización de Novacaixagalicia o tiñan "asustado". Na entidade dixéronlle que o seu depósito a prazo fixo era "de clientes preferentes", de aí o nome. "Aseguráronme que as participacións preferentes eran para os clientes preferentes", insiste. En Adicae ou en outros foros de afectados tamén se repite esta historia. Argumentario que é rotundamente falso. O cualificativo de "preferentes" non fai referencia á calidade do cliente, senón que este ten preferencia sobre os accionistas. Pero só sobre os accionistas. En caso de quebra cobrarían primeiro os posuidores de bonos, cédulas hipotecarias ou pagarés. O cualificativo de "preferentes" non fai referencia á calidade do cliente, senón que este ten preferencia sobre os accionistas As meirandes entidades financeiras españolas están levando a cabo unha masiva operación de canxe de preferentes por outros produtos máis líquidos. Pero este cambio está motivado non tanto pola contestación social, senón pola necesidade das propias entidades. Segundo Basilea III, regulamentación financeira da Unión Europea, as participacións preferentes non computarán como capital principal. Isto é, non servirán para reforzar a ratio de solvencia. De aí que estén negociando este cambio por accións ou outros activos que si se valoren como capital de máxima calidade. Malia á maiúscula indignación e mobilización social, na páxina web de La Caixa segue aparecendo esta definición das participacións preferentes: "As participacións preferentes son títulos-valores mobiliarios de renda fixa, emitidos por La Caixa. A orde de prelación, con relación aos acredores, sitúa aos titulares de participacións preferentes tras todos os acredores comúns e subordinados". É máis, fala dunha rendabilidade moi "competitiva". Non menciona no destaque principal que se trata dunha imposición fixa de carácter perpetuo. Só nun dos puntos indica que "existen emisións de carácter perpetuo, aínda que a sociedade emisora ten a opción de amortizar anticipadamente". Non só existen, son perpetuas. O caso NGB As accións de Novagalicia Banco non están abertas aos clientes minortistas, razón pola cal non se pode producir un canxe das mesmas características que no caso de Banco Popular (que absorberá o Pastor), La Caixa ou Banco Sabadell. Desde a entidade insisten en que están a traballar co Banco de España para topar unha solución. Polo de agora, e como confirmou Antonio a Praza, o que están ofrecendo son préstamos. Desde NGB aseguran que esta alternativa é "excepcional" e só para "necesidades urxentes de liquidez". O día tres de marzo, e en coordinación con Adicae, haberá numerosas protestas por todo o Estado Para "loitar polos nosos dereitos", como di Antonio, proseguirán as asembleas, charlas informativas e mobilizacións. "Non é tanto que necesite os cartos agora, pero non admito que se rían dos clientes, sobre todo coa xente máis maior". Esta tarde hai un encontro informativo en A Guarda (Centro Cultural, 20 horas) e o domingo unha asemblea no Auditorio de Cangas (11 horas). O día tres de marzo, e en coordinación con Adicae, haberá numerosas protestas por todo o Estado contra o "novo curraliño financeiro".


Summary: O servizo de cociña do Meixoeiro, desbordado pola falta de previsión do Sergas e da concesionaria, denuncia a CIG.

A repentina apertura dun importante número de camas que se atopaban pechadas no hospital Meixoeiro para acoller os novos ingresos derivados da vaga de gripe fixo que moitos pacientes quedasen sen comer como consecuencia da saturación do servizo de cociña. É a denuncia que fai o comité de empresa de Arcasa, concesionaria do servizo e cociña da EOXI de Vigo (hospitais Álvaro Cunqueiro, Meixoeiro e Nicolás Peña. "O Sergas decidiu abrir de súpeto todas as camas que se atopaban pechadas no Meixoeiro -polo que na actualidade funcionan un total de 272- pero sen reforzar o servizo de cociña con máis persoal". "Deste xeito, as catro camareiras encargadas do reparto de comida víronse totalmente desbordadas, até o punto de que moitos pacientes quedaron sen comer. "Ademais, o novo sistema implantado tras a apertura do Álvaro Cunqueiro provoca que a comida estea conxelada e non dese tempo de rexenerala", denuncian dende o comité de empresa (7 delegadas da CIG e 2 da UGT). Esta situación fixo que persoas con familiares ingresados optasen por levarlles elas mesmas comida da casa, co conseguinte risco que isto supón para a saúde dos pacientes ao non tratarse dunha dieta controlada. "Onte mesmo, por exemplo, moitas persoas ingresadas comeron unicamente iogures ou natillas, que era o único que tiñamos para darlles", indican. Dende a CIG-Servizos lembran que o sistema de comidas implantado pola EOXI de Vigo acumula problemas e queixas dende o principio, en 2015 tras a introdución do novo sistema e posteriormente en 2016, pouco antes do cambio de empresa concesionaria "por intereses electoralistas do PP".


Summary: A AELG realiza unha ofrenda floral e a lectura do seu manifesto anual no Panteón de Galegos Ilustres.

A Asociación de Escritoras e Escritores en Lingua Galega (AELG) conmemorou un ano máis o Día de Rosalía de Castro. A institución levou a cabo un acto no Panteón de Galegos Ilustres en Santiago de Compostela con aforo limitado, debido as restricións sanitarias, no que se realizou unha ofenda floral e a lectura do seu manifesto anual realizado por Anna R. Figueiredo. Desde 2011 a AELG busca institucionalizar o Día de Rosalía de Castro como "unha xornada de celebración da nosa literatura, animando á cidadanía a agasallar cun libro en galego e cunha flor nese día". Tralo saúdo do presidente da institución, Cesáreo Sánchez Iglesias, leuse o manifesto feito por Figueiredo, no que se escoitaron frases como "(...) déixame ser que este mundo hoxe moito ten daquel Santiago do 53 co cólera nas rúas baleiras e as necesidades daquela volven nas almas, santa, volven e precisamos do teu falar". "Quen mira a obra de Rosalía entende a muller de vangarda que hai detrás dela, a insubmisa, a creadora do pensamento, a inconformista, a muller valente que elixe a palabra para loitar contra a inxustiza e para crear un país sublime. Ser Rosalía é ollar cara a unha nova normalidade na que só podemos avanzar", concluía o manifesto. Alén, levouse a cabo a lectura dunha serie de poemas de Rosalía de Castro nas voces de: Andrea Barreira Freije, Antía Yáñez Rodríguez, Arancha Nogueira, Jesús M. Calvo Rozas (Asociación Traxe Galego) ,María Carme Guitián (Asociación Traxe Galego), Miguel López Fariña (Agrupación Cultural e Musical Solfa), Pilar Reino Agrupación Cultural e Musical Solfa), Xerardo Rodríguez Roca (Agrupación Cultural e Musical Solfa) e Xosé Dios Diz Agrupación Cultural e Musical Solfa). Esta iniciativa da AELG contou co apoio do Centro Español de Derechos Reprográficos (CEDRO) e a colaboración da Asociación Galega do Traxe e a Agrupación Cultural e Musical Solfa.


Summary: A fiscalía mantén abertas 10 causas na Galiza contra outros tantos centros de maiores pola súa xestión durante a pandemia. Os datos ofrecidos hoxe pola Fiscalía sinalan tamén que entre 6% e 8% das e dos usuarios puideron falecer desde o mes de marzo. O Ministerio Público anuncia novos procedementos.

A fiscal de Sala de Discapacidade e Maiores, María José Segarra, deu conta onte en rolda de prensa da actividade desenvolvida polo seu departamento en relación coa xestión que teñen feito da pandemia os operadores da dependencia e dentro destes os centros de maiores. Nese sentido sinalou que na Galiza a Fiscalía tramita 11 expedientes de 209 que mantén actualmente abertos o Ministerio Público no conxunto estatal, situándose á cabeza Madrid, con 112; seguida de Castela e León, con 19, Catalunya, con 15, Estremadura, con 12 e Castela-A Mancha con 11. A Fiscalía tamén ofreceu datos sobre o obxecto das denuncias. Así, o 42% das denuncias recibíronse por homicidios por imprudencia, 36% pola situación xeral dos traballadores das residencias (163); situándose a continuación os delitos contra a saúde do persoal traballador; deficiencias na atención médica; lesións; trato degradante; abandono de familia; prevaricación e rexeitamento de traslado a UCI. A maiores das causas que se libran na xurisdición do penal, as residencias e a Administración galega enfrontan diversos procedementos de responsabilidade civil. Segarra, que compareceu onte ante os medios de comunicación acompañada da fiscal xeral do Estado, Dolores Delgado, salientou que a pandemia puxo de manifesto os fallos do modelo residencial, como os de gobernanza nos centros e a falta de medios médicos e persoal cualificado. Tamén a existencia de persoal traballador con escasa remuneración e incentivos, aos que se uniu a falta de recursos no sistema público de saúde que produciu un déficit de atención en residencias. A fiscal de Sala de Discapacidade e Maiores ofreceu ao longo da súa comparecencia un dato aproximado de falecementos da poboación de residentes, que foi de entre 6% e 8% para o conxunto estatal, aínda que apuntou que esa cifra corresponde fixala ao Instituto Nacional de Estatística (INE).


Summary: O ministro alemán de Finanzas louva en Compostela a política económica de Rajoy pero advirte de que "os mercados seguen nerviosos". De Guindos, que abre a porta á creación dun 'banco malo', evita confirmar a poxa de Novagalicia Banco e insta a "agardar" a setembro.

Hora de pasar revista. Nun coñecido hotel compostelán de catro estrelas, coñecido pola súa tranquilidade e o seu spa, o ministro alemán de Finanzas, Wolfgang Schäuble, revisoulle os deberes ao seu homólogo español, Luis de Guindos. Non se celebraba na capital galega un foro da Unión Europea ou do Goberno español, senón unhas xornadas da conservadora Fundación Konrad Adenauer baixo o título Reaxustando a relación entre Europa e os Estados nación - As leccións da crise. Para poñer a lupa sobre as tarefas do Executivo de Mariano Rajoy a entidade organizou unha mesa redonda específica, A axenda española de reformas e o seu impacto na UE, na que compareceron De Guindos, a vicepresidenta Soraya Sáenz de Santamaría e o titular de Exteriores, José Manuel García Margallo. E Schäuble saíu "impresionado". Tras coñecer detalles dos denominados Programa de Estabilidade e Programa Nacional de Reformas o enviado de Merkel non o dubidou. O que está a facer o Goberno do PP é "verdadeiramente impresionante". A reforma laboral, os recortes sanitarios e educativos ou as novas privatizacións que, adianta De Guindos, chegarán en cuestión de días, son para o ministro alemán a mostra do que "é necesario facer", medidas tomadas para que "o barco tome o rumbo adecuado" e que se enmarcan nunha axenda con carácter europeo. Así e todo "os mercados seguen nerviosos" e iso "non podemos modificalo", di Schaüble. A crítica situación económica só "cambiará", e farao "por si soa" se "conseguimos convencer os mercados da corrección das medidas tomadas, se os convencemos manténdonos firmes nestas decisións". Schaüble ve "impresionante" o labor do Goberno central e rexeita "facer depender dunhas eleccións" a axenda de recortes E é que para o ministro económico de Merkel non valen cambios, tampouco se as eleccións francesas -ás que o encontro celebrado en Compostela lles dedicou un apartado específico- sitúan o socialista François Hollande como novo presidente. "Os tratados que asinamos" na UE "respéctanse" e "non é o costume europeo facer depender isto dunhas eleccións, porque Europa non podería funcionar así", sentenza. Non obstante, e malia insistir en que non hai troco que valla, Wolfgang Schäuble engade que "agora chegou o momento de formular medidas de estímulo ao crecemento". "Non é ningunha novidade", insiste, aínda que lanza unha argumentación impensable hai poucos meses en calquera responsable dos conservadores europeos: "non só necesitamos consolidación fiscal, senón que a necesitamos para algo, para xerar crecemento sostible" porque é a mellor vía para "un emprego sostible", para que "poidamos superar o problema do desemprego xuvenil", exemplifica. Na mesma liña, o ministro español segue o explicado polo seu colega alemán. "Non hai ningunha confrontación" entre a "ineludible" redución do déficit público e o crecemento, mantén. Os estímulos chegarán -trataranse no Consello Europeo de xuño- dende a UE pero tamén dende Madrid, "aí están as reformas económicas" do Estado. O seu obxectivo non é outro que "fomentar a competitividade" e "incrementar a flexibilidade" para a "recuperación do crecemento", asegura. 'Banco malo', novas "liberalizacións" e eloxios a Feijóo De Guindos abre a porta ao 'banco malo', unha vía que Novagalicia xa aplicou a través da súa Unidade de Xestión de Activos Singulares Pero mentres eses estímulos ao crecemento van chegando, a orquesta das reformas segue tocando. Ante Schäuble e a preguntas dos xornalistas De Guindos adianta, ao seu xeito, por onde pode ir o camiño nun dos cernes da cuestión, o sector financeiro. Unha das explicacións que lle deu ao ministro alemán foi a da reforma financeira e o seu "obxectivo de incrementar as provisións pola exposición ao risco inmobiliario" e de propiciar a "integración" de entidades pola vía da "fusión" ou da "adquisición". Neste escenario, e cunha "valoración correcta" do valor dos bancos e caixas, o ministro de Economía non desbota a "posibilidade de separar os activos inmobiliarios dos balances bancarios", isto é, sen dicilo, crear un dos coñecidos como banco malo, un artefacto financeiro que pode ter a forma legal de fondo de investimento e que queda, por exemplo, cos créditos hipotecarios que as entidades bancarias consideran de dubidoso ou imposible cobramento. Esta é a vía que empregou por exemplo a actual Novagalicia Banco. Traspasoulle ao seu banco malo, denominado Unidade de Xestión de Activos Singulares, os seus activos tóxicos e rematou 2011 con case 200 millóns de euros en perdas. Na mesma axenda reformista inclúe de Guindos as novas "liberalizacións" que poucas horas antes anunciara a vicepresidenta Sáenz de Santamaría dun xeito pretendidamente casual á súa chegada a Santiago. Vanse "liberalizar determinados servizos de transporte" e "infraestruturas" para que "sexan moito máis económicos para os cidadáns" e "poidan continuar nunha senda de modernización na liña do que fixeron outros países europeos". Pouca explicación máis pola banda da vicepresidenta e tamén pola de De Guindos que, non obstante, ao ser cuestionado polas palabras de Sáenz de Santamaría, pronunciou unha das verbas tabú. Trátase de "liberalizacións" pero tamén de "privatizacións", que tentan "facer máis eficiente o sector público" pero tamén "dinamizar a actividade do sector privado" pola vía do "investimento" en ámbitos que antes estaban "pechados", restrinxidos ao sector público, evidencia. O ministro de economía admite que as reformas en infraestruturas e transportes inclúen "privatizacións" Fronte á leve discordancia no lanzamento do globos sonda, ambos ministros si argumentaron de xeito máis harmonioso á hora de eloxiar o presidente da Xunta ante a prensa galega. A menos dun ano das eleccións autonómicas Sáenz de Santamaría define a Alberto Núñez Feijóo como un "pioneiro" que está "á vangarda" da austeridade. Pola súa banda, De Guindos, abonda na gabanza. A Xunta "aplicou con seriedade e rigor os principios de equilibrio fiscal", non ten "debedores acumualados", pódese seguir endebedando e non precisa que o Estado lle inxecte "liquidez". "Unha posición bastante única", asegura. Programa Nacional de Reformas 2012 Programa de Estabilidade 2012-2015


Summary: Un antigo alumno de Azetanet, onde chegou convocado polo Servizo Público de Emprego, explica para Praza por que denunciou en Traballo o inexistente plan de formación e como Crespo tentou convencelo para que non reclamase. O Goberno galego revógalle outra axuda a unha entidade da suposta trama corrupta.

A Xunta revógalle outra axuda máis a Crespo Manuel (nome figurado) levaba algo máis dun ano no paro cando, a comezos de 2012, recibiu unha chamada do Servizo Público de Emprego, dependente da Consellería de Traballo, para presentarse a unha acción formativa concedida pola Xunta a Azetanet, a empresa de Gerardo Crespo que, segundo a Policía, era o centro da presunta trama corrupta de "caza de cartos públicos" apoiada en falsos cursos de formación. El, "que xa fixera un curso" a través dun sindicato, achegouse coa esperanza de que esta nova oportunidade formativa podería servir para abrirlle novos camiños laborais, pero realmente tratábase de "asinar por non facer nada". Ademais de indignarse, denunciouno, aínda que mesmo o suposto líder da trama tentou frealo. En conversa con Praza Pública este traballador explica que Azetanet reuniu a todas as persoas convocadas dende a oficina de emprego. Nesa primeira xuntanza "parecía que todo estaba moi ben". "Vendíano moi ben", resalta: tratábase, explicábanlles, de que Azenanet realizaría "unha especie de prospección" do mercado laboral para cada alumno, un "seguimento persoal" que implicaba a "oferta de cursos de formación" e o contacto con diferentes empresas, todo isto adaptado a cada un dos seus perfís profesionais. Tras a primeira toma de contacto Manuel non soubo nada de Azetanet "durante dous ou tres meses". Pasado este tempo, a empresa, que xa estaba sendo investigada pola presunta fraude, volveu chamar o seu alumnado. Onde había un amplo abano de posibilidades formativas había agora "unha folla" que lle foi entregada a cada persoa. Tratábase de que asinasen, "baixo xuramento", que "nos ofertaran unha serie de cursos" como "inglés básico" ou "manexo de Office básico". Eran cursos que "para nada estaban orientados ao que nos venderan na primeira reunión", a "inserción laboral" e que, sobre todo, non existiran. "Eu díxenlles que non estaba de acordo, que non estaba indo a nada disto e que non ía asinar", lembra. Ademais, agregou, "a declaración xurada xa non existe e non ten peso oficial ningún". Crespo atribuíu o acontecido a "un malentendido"; "a ver, que curso queres facer?", lembra o alumno que lle dixo cando anunciou que ía reclamar Ademais de expresar o seu rexeitamento de palabra, este traballador quixo que constase oficialmente. "Pedín unha folla de reclamacións, inicialmente dixéronme que non ma daban e díxenlles que ía chamar á Policía", porque "sabía que estaban cobrando por cada un de nós e o que estaban a facer non me parecía ben". Esta advertencia causou "certo nerviosismo" nos responsables da empresa e, neste punto, irrompeu na escena o propuio Gerardo Crespo. "Eu non o coñecía de nada", salienta, o que non impediu que o abordase para preguntarme "que me pasara" e atribuír o acontecido a "un malentendido". "A ver, que curso queres facer?", recorda que lle preguntou. "Eu vin que aquilo tampouco era normal", evidencia. O alumno foi informado en Traballo de que Azetanet "tiña máis denuncias" polos cursos de formación presuntamente falsos Nestas circunstancias, e mentres os responsables de Azetanet evitaban aclarar se rexeitar a sinatura do seu documento podía ter consecuencias negativas como a perda da prestación por desemprego -"non o aclaraban, deixaban sempre a dúbida"-, Manuel dirixiuse coa súa reclamación ao Instituto Galego de Consumo e á Consellería de Traballo. Foi en Traballo onde o informaron de que "tiñan máis denuncias" a respecto das entidades de Crespo e, pouco despois, detalláronlle tamén que "xa lles quitaran unha subvencións". Asemade, preguntáronlle se "tería algún problema en declarar" o que lle sucedera, algo que tamén lle preguntaron a máis participantes nos cursos, algúns dos cales declinaron o ofrecemento porque "non querían líos" que implicasen, por exemplo, a perda dun subsidio. "Eu non tiña prestación nin nada que perder" e ademais, "estaba queimado". Chegado a ese punto "quería estar no paro", porque "levaba case un ano sen facer nada" e, ao estar inscrito no inexistente curso, "non constaba que non estaba traballando".


Summary: O PP reuniu en Santiago os seus dirixentes para preparar o vindeiro congreso e reivindicar a "liberdade económica" e mais a "unidade de España". O presidente da Xunta teima en que as coalicións sen a forza máis votada non "respectan os resultados electorais"

En marzo do pasado ano, en vésperas do primeiro aniversario das últimas eleccións municipais, Alberto Núñez Feijóo explicou nunha entrevista televisiva que tras aqueles comicios locais o seu partido ofrecera ao PSdeG facerse coa alcaldía de Santiago "cos votos do PP". Os 9 edís conservadores e os 4 socialistas sumarían maioría absoluta e impedirían o goberno de Compostela Aberta, con 10 asentos no pleno municipal. Nos meses seguintes a política galega estivo marcada por dúas eleccións, a das xerais repetidas e mais as galegas, campañas nas que Feijóo reiterou os riscos e a, ao seu xuízo, escasa lexitimidade dos gobernos apoiados en maiorías parlamentarias que non inclúan a forza máis votada, dando por suposto que esta é en todo caso o PP, como actualmente sucede en Galicia e España. Tras o triunfo do 25S o presidente da Xunta deixou aparcado un argumentario que agora, en vésperas do congreso estatal do seu partido, dá en desempoar para presentar a formación como a verdadeira "garantía de democracia". Este sábado os populares xuntaron a parte da súa cúpula nun hotel compostelán para celebrar unha das xuntanzas preparatorias dese congreso, a do relatorio de política "económica e territorial". Co presidente galego como anfitrión sentaron á mesma mesa representantes gobernamentais como a vicepresidenta Soraya Sáenz de Santamaría, Álvaro Nadal e Fátima Báñez; líderes territoriais como o catalán Xavier García Albiol e Alfonso Alonso; e tamén quen se mantén na dirixencia conservadora dende o aznarismo, Javier Arenas, elevado por Feijóo á categoría de "sumo sacerdote", "unha das persoas que máis servizos prestou ao noso partido". Feijóo teima en que as coalicións sen a forza máis votada non "respectan os resultados electorais" Ante unha cristaleira que convertía en decorado de fondo a Catedral compostelá, "a Xerusalén occidental", Feijóo reiterou as súas apostas para a próxima Conferencia de Presidentes Autonómicos, como a reclamación dun "pacto de Estado pola demografía", para glosar os que considera valores encarnados no PP, baluarte de "estabilidade política e institucional" e "garantía da democracia". O seu, proclama, é un partido "que respecta os resultados electorais" e permite que "goberne o que gaña". "Non hai unha soa comunidade ou un só concello onde o PP goberne despois de perder", mentres que "hai decenas de concellos e comunidades onde o PP non goberna despois de gañar", di, en referencia ás coalicións de esquerda. O PP reuniu en Santiago os seus dirixentes para preparar o vindeiro congreso e reivindicar a "liberdade económica" e mais a "unidade de España" "Gobernamos cando gañamos e sempre aceptamos os resultados electorais" e isto sucede porque, di, tal e como amosan os documentos que discutirán no seu congreso, o PP é "un partido que cre na democracia". O modelo dos de Rajoy, asegura, contraponse co do resto de formacións e especialmente coa "soberbia populista". "Xa non poden esconder que queren poñer España ao seu servizo", reflexionou entre aplausos. Os documentos do que Sáenz de Santamaría define como "o partido da xente, o que vota máis xente" e o que "saca a España das crises ás que a leva o PSOE cando o goberna", son segundo Feijóo a mellor "carta de navegación", a do "respecto á liberdade económica, a reivindicación da estabilidade política, respectando sempre o resultado das urnas, a responsabilidade na xestión e a defensa da unidade de España". Isto é, ao cabo, o que xa "imaxinou" Manuel Fraga, cuxo "legado segue en pé" cinco anos despois do sue falecemento: "o partido máis importante de Europa":


Cinco novos falecementos confirmados nas últimas horas elevaron a 981 as vítimas da Covid-19 na Galiza desde o inicio da pandemia sanitaira. Un deles correspóndese cunha usuaria da residencia DomusVi Ribadumia, unha muller de 72 anos que estaba ingresada no Hospital do Salnés. O resto de casos foi o dun home de 76 anos ingresado no Complexo Hospitalario da Coruña, unha muller de 91 no Hospital Virxe da Xunqueira de Cee, e dous homes de 65 e 86 anos ingresados no CHOP e no CHUS, respectivamente. Con estas cinco vítimas, a Comunidade galega alcanzou o total de 981 falecidos. Esta mesma semana, na pasada segunda feira, rexistrouse o maior número de mortes por coronavirus na denominada segunda onda da pandemia e con cifras que se remontan a principios do mes de abril. A pasada quinta feira notificouse o maior número de pasamentos nunha mesma xornada desde o comezo da segunda onda (13) e superouse a barreira dos 900 falecementos con coronavirus. A primeira morte computada no territorio galego na chamada 'nova normalidade' foi a dunha muller o 7 de agosto. Antes diso, a Galiza encadeara preto de dous meses -desde o 10 de xuño- sen decesos relacionados coa pandemia.


Summary: O proxecto Músicas inéditas en Casas literarias xa ten percorrido as casas de Rosalía de Castro, Vicente Risco e Emilia Pardo Bazán e deu como primeiro resultado a recuperación dunha escolma de partituras orixinais do compositor, guitarrista e pintor lucense Tino Prados.

Recuperar a memoria esquecida -ou ocultada- da República significa tamén recuperar a creación artística daqueles anos, estudar cal era o reflexo simbólico que aquela sociedade creaba de si mesma. Ás veces, unha novela ou unha peza de teatro permítennos imaxinar unha etapa histórica máis vivamente que os datos -por outra parte, imprescindíbeis- pacientemente escolmados e analizados polos historiadores. Sempre existen lagoas que cubrir en canto ao noso coñecemento do pasado mais no caso da Galiza, as ausencias son tanto maiores en canto que a ocultación dunha historia propia foi un dos obxectivos principais daqueles que gobernaron a ferro o noso país A música tamén fai parte dese retrato emocional dunha época. É sempre iluminador saber que composicións se escoitaban, nunha altura dada, nos lugares públicos, nos salóns privados, nas salas de concertos. O poder evocador da música suple os obstáculos técnicos que xorden á hora de recrear os sons que proceden do pasado. Samuel Diz é un guitarrista clásico, intérprete e investigador, que se especializou na música da Xeración do 27, e que xa nos ten ofrecido gravacións tan interesantes como Guitarra clásica galega, no que recuperaba un repertorio inédito de compositores como Xesús Bal y Gay, Rosa García Ascot, José Chas ou José Fernández Vide, nun intento de retomar a tradición musical galega para este instrumento, xunto con obras de compositores contemporáneos como Fernando Buíde e con algunha peza que reflicte a pegada que Galiza deixou en compositores foráneos, como a Suite compostelana de Mompou. No ano 2019, Samuel Diz realizou unha residencia artística na Huerta de San Vicente, a Casa Museo de Federico García Lorca, onde puido gravar un disco, titulado Memoria de la melancolía, coa guitarra orixinal do poeta que se conserva alí, interpretando pezas de Gustavo Durán, Emiliana de Zubeldía, Baltasar Samper, Regino Sainz de la Maza, Adolfo Salazar, Carlos Guastavino, Daniel Fortea, Manuel de Falla e Simón Tapia Colman. A raíz daquela residencia, orixinouse o proxecto Músicas inéditas en Casas literarias, que xa ten percorrido as casas de Rosalía de Castro, Vicente Risco e Emilia Pardo Bazán e que deu como primeiro resultado a recuperación dunha escolma de partituras orixinais do compositor, guitarrista e pintor lucense Tino Prados (1924-1981), na que se inclúen os poemas musicados "O camiño do monte", de Uxío Novoneyra e "Soio na noite" de Manuel María. As dúas pezas foron estreadas en 1961 polo tenor "Angelillo" e a orquestra de pulso e púa do Círculo das Artes de Lugo, e permaneceron inéditas até o de agora no arquivo familiar de Tino Prados. Diz e Faia Díaz -unha das compoñentes do grupo De Vacas- darán un concerto este sábado 28 na Casa Museo Manuel María na que presentarán estas e outras pezas de Tino Prados, un grande dinamizador da vida musical de Lugo, como o valse crioulo "O carreteiro" ou a danza moura "Zoraida". Sempre existen lagoas que cubrir en canto ao noso coñecemento do pasado mais no caso da Galiza, as ausencias son tanto maiores en canto que a ocultación dunha historia propia foi un dos obxectivos principais daqueles que gobernaron a ferro o noso país (e unha consecuencia do desleixo dos gobernantes actuais). Proxectos como este permítennos deitar unha ollada sobre un legado que permanece oculto para o gran público e desmentir a falacia de que non existe unha rica tradición cultural na Galiza.


Summary: O déficit de Galicia é do 1,61% a peche de 2011, algo máis de tres décimas por riba do marcado pola administración central. Todas as CCAA, agás a de Madrid, superaron ese límite. A Xunta pretende, e así o apuntou Alfonso Rueda, obter algunha "gratificación" ou incentivo malia ter un déficit orzamentario que supera os mil millóns e unha débeda de 7.000

Este martes celébrase o Consello de Política Fiscal e Financeira (CPFF). Unha reunión de gran relevancia tendo en conta a apurada situación económica das comunidades autónomas e o recorte que lles esixe Mariano Rajoy. O Goberno central pon enriba da mesa un obxectivo de déficit do 5,8% para o conxunto das administracións públicas (Administración central, CCAA, concellos e Seguridade Social). O 4% como máximo é ao que aspira o Ministerio de Facenda para os seus departamentos, e as comunidades deben pechar 2012 cun déficit sobre o PIB do 1,5%. Isto supón que as CCAA deben facer un axuste do 1,4, máis de 15.000 millóns de euros no seu conxunto. As comunidades pecharon 2011 cun déficit de 1,6 puntos por riba do obxectivo inicial. O caso galego non é en absoluto o máis grave, xa que rexistrou un déficit orzamentario do 1,61%, algo máis de tres décimas por riba da cifra que debía cumprir. O único goberno autonómico que si mantivo o seu déficit por debaixo do estipulado foi o de Madrid. Malia todo, na Xunta consideran que o CPFF debera conceder algún tipo de premio ou "incentivo" a Galicia polo seu "esforzo orzamentario", como declarou o conselleiro da Presidencia, Alfonso Rueda. A titular de Facenda, Elena Muñoz, indicou que Galicia "xa fixo un esforzo moi importante, ao pasar do 2,38% en 2010 ao 1,6% en 2011, polo que reiterou que esta comunidade está en mellores condicións, en termos comparativos, con outras autonomías que terán que realizar un maior esforzo", reportou a Xunta nunha nota aos medios. Para cumprir os novos requerimentos, e en base aos cálculos de Praza (cos datos do Ministerio e a Fedea), o axuste de Galicia rondará os 70 millóns de euros adicionais. A día de hoxe, o déficit orzamentario supera os 1.000 millóns de euros, co que o obxectivo do déficit cero suporá un esforzo titánico a medio e longo prazo. A administración deberá conter estas cifras para non ser intervida pola Administración central, como ameazou Cristóbal Montoro. En calquera caso, a galega non está nunha posición tan solvente como reivindica a Xunta tendo en conta tanto as cifras de déficit orzamentario como as de débeda. As contas de Galicia No que vai de ano, a consellería de Facenda xa colocou un terzo do endebedamento que "precisa" para todo o exercicio. Segundo os datos do Banco de España, a débeda de Galicia en valores absolutos está preto dos 7.000 millóns de euros. Son 3.048 millóns máis de débeda que antes da chegada de Alberto Núñez Feijóo ao Goberno galego. O recurso ao endebedamento foi unha dinámica á que recorreron moitas comunidades. Hai algunas que teñen unha maior solvencia en termos de déficit orzamentario, pero que acumulan unha débeda superior ao 12% (ratio débeda/PIB). Este é o caso de Galicia. O instituto Fedea, que quedou curto na súa estimación de déficit para 2011 no caso das comunidades, fallou no caso galego. O déficit foi inferior. Con todo, considera que o recorte de gasto debera ser superior ao 10% no caso galego, e de máis do 23% no conxunto das CCAA. "Non só falta un longo camiño por percorrer senón que o máis duro do axuste no gasto das Comunidades está todavía por chegar", apunta esta institución. Ademais, asegura que "gran parte do problema actual de déficit das CCAA débese ao modelo de financiamento e en particula ao mecanismo de entregas a conta que incentiva unha xestión procíclica dos orzamentos". Isto pode ter as súas vantaxes pero, indubidablemente, "dificulta o control do déficit por parte da Administración Xeral do Estado".


Summary: [ACTUALIZADA ÁS 14.12] A militancia aprobou por ampla maioría o informe de xestión do Consello Nacional e rexeitou as catro emendas á totalidade presentadas ao relatorio político.

Quenda da defensa dos votos particulares á totalidade e ao relatorio do consello nacional nestes momentos. Os autores dos votos particulares pactaron un texto conxunto. É un documento suscrito polos impulsores dos diferentes votos particulares que chegaron ao plenario (as deputadas Carme Adán e Tereixa Paz, Alba Nogueira e que tamén apoia Carlos Aymerich, entre otros), un pacto que se fraguou nestes días. O documento presentado como transación aposta na designación ou elección dunha "comisión para a refundación e a confluencia, como órgano de dirección durante este proceso, aberta e plural, coa participación de persoas representativas de todas as sensibilidades". Discurso Vence "Refundación" e "alianzas". Esas son as receitas do portavoz nacional do BNG, Xavier Vence, para deixar atrás "o punto delicado" no que se atopa o nacionalismo. "Perdemos apoio e fragmentámonos", advertiu o nacionalista, que reivindicou unha forza nacionalista "potente" para a Galiza. "O país necesítao", salientou. "Falta moito nacionalista en busca dun espazo acolledor" Após facer un paralelismo entre a historia do nacionalismo a partir da fundación das Irmandades da Fala (1916) e o seu devir actual, o actual portavoz nacional advertiu de que "só avanzamos cando estamos unidos". "Fixemos cambios e temos que facer máis e máis profundos. Falta moito nacionalista en busca dun espazo acolledor", apuntou. Para iso, optou por "deixar os matices que nos diferencian a un lado" e por "vernos como compañeiros". Subliñou a continuación que a refundación non debe ser para "repintar" e avogou nunha "única sigla, unha única lealdade e unha única dirección: leninismo puro". Na mesma liña, apostou en "non mudar de barco, pero si andar no medio do caladoiro". "A xente entendeu que a fragmentación era unha trampa mortal que favorecía a dereita. Hai que tomar nota e saber aceptar as prioridades acuciantes", sinalou, en referencia ás eleccións galegas deste 2016. "Non podemos tapar os oídos e seguir co piloto automático" A prioridade: derrotar o PP "A soberanía aínda está moi distante para ser a solución. Hai que vencer o PP e as políticas neoliberais. Ese é o punto e a hora da base social. Non podemos tapar os oídos e seguir co piloto automático", advertiu, para engadir que "derrotar o PP ten que ser a prioridade do 2016". Vence concluíu a súa derradeira intervención como portavoz nacional ao berro de Viva Galiza Ceive e con aplausos da bancada. Cheo absoluto na Asemblea Nacional No momento da edición desta noticia, hai cheo absoluto no auditorio no que está tendo lugar a XV Asemblea Nacional do BNG. Finalmente, non houbo acordo entre as dúas candidaturas que se presentan ao Consello Nacional, malia que en días anteriores amosaran tal intención. Así, mantense a lista encabezada por Ana Pontón -a candidatura proposta polo Consello Nacional saínte- e a encabezada por Carlos Branco -formada por unha vintena de militantes da Barbanza-.


Summary: O acto decorreu diante da Delegación da Xunta da cidade lucense, onde dúas funcionaras se negaron a atender en galego a unha usuaria.

"Temos lingua propia, queremos vivir nela" e "En defensa do noso patrimonio: natureza, lingua, cultura" eran as mensaxes das faixas que presidiron a concentración que esta cuarta feira decorreu en Lugo, convocada pola Mesa pola Normalización Lingüística. O acto tivo lugar diante da Delegación da Xunta en Lugo, onde traballan as dúas funcionarias que se negaron a atender en galego a una usuaria. A concentración ten como obxectivo, como anunciaba a Mesa, "para defender socialmente a nosa lingua e os dereitos lingüísticos que temos como galegofalantes e como resposta ao caso de vulneración de dereitos lingüísticos" que tivo lugar nese edificio administrativo. A secretaria xeral da Mesa, Mónica Pazos, declarou que "non recoñecer o dereito á atención en galego é unha mostra de desprezo ao noso pobo. É pretender manter pola forza e pola coacción, unha situación de marxinación denominada racismo lingüístico". Afirmou que "non pode ser que en Galiza se pisen os dereitos dos galegos e galegas e a Xunta non faga o máis mínimo". Para a Mesa este feito é un síntoma da política lingüística do PP na Xunta e xa tramitou queixas ante Consellaría de Presidencia, Secretaría Xeral de Política Lingüística, Secretaría Xeral para o Deporte e Valedor do Pobo para denunciar este caso de agresión lingüística e discriminación dos dereitos máis elementais. A usuaria que sufriu esta agresión Adela Figueroa, agradeceu o traballo da Mesa pola Normalización Lingüística e apuntou que "as persoas galegofalantes temos uns dereitos que non debemos deixar perder". A Mesa exixe á Xunta que actúe contra as funcionarias galegófobas da Delegación de Lugo. Pide unha condena pública por parte da administración galega e que abra un expediente disciplinario contra estas dúas empregadas públicas.


Summary: O rexedor compostelán e o seu homólogo vallisoletano defenden os procesos de municipalización en marcha e aseguran estar "obrigados a cooperar" fronte a normas como a 'lei Montoro'. "Unha noite acampados diante do Congreso viría moi ben ao municipalismo", din.

Dous alcaldes de forzas políticas diferentes -e, nalgúns ámbitos, abertamente enfrontadas- compartindo acto público á marxe do estritamente institucional para lanzaren unha reivindicación común. O alcalde de Santiago, Martiño Noriega, e o seu homólogo de Valladolid, o socialista Óscar Puente, subiron xuntos este luns ao escenario da santiaguesa sala Capitol para, nun encontro organizado por Compostela Aberta, reivindicar a "marxe de manobra" dos gobernos municipais. O evento fora convocado para abordar os procesos de recuperación de servizos privatizados e as súas dificultades, aínda que tornou nunha chamada á mobilización municipal fronte ás restricións do Goberno de España. Puente, membro da plataforma de Pedro Sánchez nas primarias á secretaría xeral do PSOE, presentouse ironicamente como "un converso" a respecto das remunicipalizacións de servizos "por pura esencia democrática". A "actitude hostil" que atopou o seu goberno para municipalizar o servizo de augas, que avanza entre recursos xudiciais -un deles, formulado polo Estado-, admite, levouno a ser máis belixerante na reivindicación de que "a xestión dos servizos públicos non a poden decidir as empresas privadas". Cando tomou o bastón de mando tras cinco maiorías absolutas do PP, exemplifica, o goberno local mesmo descoñecía o estado da rede de abastecemento e saneamento da cidade. "As resistencias ás municipalizacións teñen o obxectivo de que non sigamos" "Para externalizar son todo facilidades, pero son todo dificultades para recuperar os servizos", acredita Noriega, en cuxo caso a primeira remunicipalización abordada está a ser a dos servizos de ORA e guindastre "despois da sentenza xudicial" que anulou a adxudicación outorgada polo goberno de Gerardo Conde Roa en 2012 co caso Pokémon de fondo. Tras "vinte e seis informes" sobre o proceso, agora encamiñado para a súa aprobación en pleno, detalla, o rexedor compostelán coida que as "resistencias" atopadas en ámbitos como o Ministerio de Facenda teñen un obxectivo último: "que non sigamos" adiante nin con esta municipalización nin con outras. Por iso, asegura, "estou convencido de que nola van recorrer" "Obrigados a cooperar" O freo ás municipalizacións, que o Goberno central procura agora atrancar tamén cunha nova disposición incluída nos Orzamentos de 2017, é para Noriega e Puente unha mostra das razóns polas que os concellos "estamos obrigados a cooperar" aínda que teñan gobernos de signo distinto. Se cadra, ironiza Noriega, cómpre "acampar diante do Congreso" para facer ver esta e outras reivindicacións, como a fin da restrición que impide aos gobernos locais gastar en servizos públicos os aforros que xeran. "Unha noite acampados diante do Congreso viría moi ben ao municipalismo", agrega Puente, quen asegura "poder dicir" que "agora" nas Cortes Xerias "non hai ninguén que nos represente como concellos". "Unha noite acampados diante do Congreso viría moi ben ao municipalismo" A "incomprensible" normativa do teito de gasto ou a "imposición" da alcumada como lei Montoro provoca, coida Noriega, que os concellos estean "obrigados a pelexar" por recuperar o que noutrora era "un espazo para a política transformadora". A normativa estatal, censura, impide na actualidade accións antes ordinarias como a contratación de "cuadrillas" para o "mantemento da cidade", agora substituídas por contratos de obras con empresas externas. "Despois, os mesmo que impiden contratar, o PP, veñen a queixarse polo deterioro" da rede viaria de Santiago, censura. "Hai que facer algo" e o momento para abordar a "reforma local pendente" é o actual, asegura o rexedor de Valladolid, aproveitando a "debilidade" parlamentaria dos conservadores. E o primeiro paso, agrega, é frear a restrición ás municipalizacións incluída nos Orzamentos, xa que esa lei, advirte, "aínda non está aprobada". Só así, concordan ambos, será posible abordar decisións políticas como as propias municipalizacións, que no caso santiagués, sinala Martiño Noriega, estarán enfocadas tamén ao servizo de augas contra o final do mandato se as "sentenzas xudiciais" que "estan caendo" sobre o consistorio a respecto de adxudicacións pasadas non xeran "situacións sobrevidas".


Summary: No mes de abril. A caída media no Estado foi de 8,4%.

Os prezos industriais caeron 8,8% en abril na Galiza en relación ao mesmo mes do ano anterior, por riba da media no Estado español (-8,4%), que rexistrou a súa peor cifra desde o inicio da serie, en 1975. Segundo os datos publicados polo Instituto Nacional de Estatística (INE), a taxa interanual do índice de prezos industriais continúa a tendencia iniciada na Galiza en xuño de 2019, cando comezaron a rexistrarse as cifras negativas despois de dous anos e medio en estado positivo. Así mesmo, a taxa mensual presentou un descenso do 3,42% e acumula tres meses en cifras negativas. Por destino económico, a taxa mensual dos bens de consumo rexistrou unha caída de 0,1 na Galiza e a taxa interanual creceu 1,1%. A taxa mensual dos bens de consumo duradeiros aumentou 0,2%, mentres que a taxa interanual aumentou 0,8%. A taxa mensual de bens de consumo non duradeiro caeu 0,1% e a taxa interanual subiu 1,2%. Os bens de capital rexistraron un aumento de 0,1% con respecto ao mes anterior e un aumento de 0,2% con respecto a abril de 2019.


Summary: A maioría das análises de urxencia apuntan a que a declaración ten un carácter vago e con grandes zonas de indeterminación. En realidade, a noticia non é tanto o contido do acordo como o acordo en si propio.

A declaración asinada por Kim Jong-un e Donald Trump resumiríase nestes catro pontos: Os Estados Unidos e a República Popular Democrática de Corea comprométense a estabelecer novas relacións entre os dous, de acordo co desexo do pobo das dúas nacións canto á paz e á prosperidade. Os Estados Unidos e a RPDC xuntarán esforzos no sentido de criar un réxime de paz estábel e duradoiro na Península Coreana. Reafirmando a Declaración de Panmunjom, de 27 de Abril deste ano, a RPDC comprométese a traballar na total desnuclearización da Península Coreana. Os Estados Unidos e a República Popular Democrática de Corea comprométense a recuperar os prisioneiros de guerra [o conflito de 1950-1953] e a soldados desaparecidos, incluindo a repatriación daqueles xa identificados.


Summary: A escuadra galega quere olvidar a derrota co Bitci Baskonia.

O baloncesto non ten parada, e logo de caer derrotado a pasada fin de semana por tan só cinco puntos ante Bitci Baskonia o Leite Río Breogán ten xa esta cuarta feira (20.30 horas) a oportunidade de resarcirse a costa dun rival directo na loita por conseguir entrar no play-off polo título, UCAM Murcia. A escuadra mediterránea ocupa o oitavo e último posto que concede ese privilexio con 12 vitorias, tan só unha máis que a lucense, polo que o seu resultado semella moito máis que transcendente para os intereses do Breo. Para iso será fundamental que o técnico celeste, o croata Veljko Mršić, sexa quen de solucionar un grave problema que evidenciou na rolda de prensa posterior ao encontro co Baskonia como é a "falta de solidez en momentos importantes". Cambio de rumbo á fronte do COB Ourense Peor están as cousas na cidade das burgas, o COB Ourense vén de anunciar o despedimento do seu -até o de agora- máximo responsábel na parcela técnica, o madrileño Armando Gómez. A través dun comunicado, a entidade agradeceulle o seu "traballo, esforzo e implicación nestes meses" e desexoulle "a mellor das sortes de cara ao seu futuro profesional", e aínda que non apuntou nomes recoñeceu que "xa traballa" na procura dun substituto, e en concreto recoñeceu contactos con "cinco persoas". A medida chega apenas dous días despois de que a escuadra ourensá cedese o liderado na LEB Prata Oeste logo dun mal partido ante Zornotza, derrota que significa que xa non depende de si mesma para finalizar o campionato nunha primeira posición que agora ocupa Tizona Universidade de Burgos, o que significaría xogar unha rolda en lugar de tres para lograr o anhelado regreso a LEB Ouro.


Summary: O portavoz nacional do BNG, Xavier Vence, criticou a medida anunciada polo goberno español por beneficiar "os grandes patrimonios" e empresas.

A organización frontista non apoia a reforma fiscal anunciada polo executivo de Mariano Rajoy. Así o expresou o seu voceiro nacional, Xavier Vence, esta segunda feira en comparecencia de imprensa. Para Vence, a medida "só beneficia as rendas altas e grandes empresas" e non "a maioría social". Asemade, desde o Bloque cren que a reforma "ataca as competencias das Comunidades Autónomas que verán minguados os seus ingresos" o que faría perigar, subliñou Vence, o financiamento dos servizos públicos. Vence critica a Feijóo por non defender o país perante a invasión do seu espazo competencial por parte do Estado @s nacionalistas remarcan que os últimos datos estatísticos oferecidos pola Enquisa de Condicións de Vida do INE desmenten a "propaganda" gubernamental sobre a "recuperación económica". Nesa enquisa, as galegas e os galegos afirman estaren pior que a media estatal no que ten a ver coa situación económica xeral e moi particularmente no que atinxe ao dereito ao traballo e á vivenda. Feijóo: "un presidente de segunda división" De por parte, o portavoz nacional da organización frontista criticou especialmente o rol do presidente da Xunta, Alberto Núñez Feijóo, de quen dixo que gosta de gardar silencio, "no seu papel de presidente de segunda división". Vence referiuse así á actitude de Feijóo en relación coa reforma fiscal pois, sinalou, embora supor "unha clara inxerencia" nas competencias autonómicas o presidente do executivo galego persiste na "submisión e seguidismo a estratexia centralista do PP". Neste senso, o voceiro do Bloque afirmou que "Galiza non pode continuar a perder posicións no taboleiro do Estado" polo que a respeito do debate sobre o modelo de fianciamento que previsibelmente o goberno español abrirá en breve, a formación nacionalista prepara xa un "informe sobre balanzas fiscais" no que, din, se reflicte "un diferencial en contra da facenda galega que, con datos de 2011, supera os 3.000 millóns de euros".


Summary: Enésima adaptación da novela homónima de Carlo Collodi dirixida, desta volta, por Matteo Garrone, un dos cineastas italianos máis recoñecidos da súa xeración, o que, a priori, é un valor seguro para elevar o clásico universal ao nivel que merece.

Como en Dogman e Gomorra, describe a parte máis marxinal da época centrándose nas xentes pobres e na picaresca para poder comer a diario. Geppetto é pobre de solemnidade. Un carpinteiro que viste con roupas herdadas de hai varias xeracións e non ten nin para mercar madeira para traballar. Un día vénlle a idea de construír unha marioneta para gañar a vida, inspirado polo circo que acaba de chegar á vila. Pinocho / Pinocchio / Matteo Garrone / Italia-Francia-Reino Unido / 2019 / 125 min / O mestre Cereza empréstalle un tronco que fai "cousas raras". Do tronco nace Pinocho, unha marioneta que tamén comeza a facer "cousas raras". Pinocho móvese... pero sen cordas! Geppetto por fin é pai, pero Pinocho, lonxe de obedecer cal marioneta, non fai caso ningún. Igual que n'O conto dos contos, Garrone aposta por un relato escuro non demasiado apto para público infantil. De feito, algunhas das escenas dan bastante pavor, concretamente o deseño dos grotescos seres antropomorfos (atención ao Caracol e ao Atún) e tamén certas pasaxes bastante traumáticas se se deixan ver ás crianzas (como a da trampa de Gato e Raposo ou mesmo a terrorífica "balea" xigante). Pero claro, o conto orixinal de Collodi (antes de ser "suavizado") non era precisamente un conto para nenos, e Collodi, xunto con Massimo Ceccherini, que tamén asina o guión, vese que pretende ser o máis fiel posíbel ao relato primixenio. Xunto Garrone, o valor de produción máis claro do filme é a presenza de Roberto Benigni (A vida é bela), pero non temades, que desta volta non interpreta Pinocho coma fixera no filme homónimo de 2002, que el mesmo dirixira e producira. Seica aprendeu a lección e agora interpreta Geppetto, un rol moito máis acaído. Outro dos puntos fortes son a maquillaxe, o traballo de peiteado, os decorados, o deseño de produción e os efectos visuais. Todo ao servizo dunha calidade e realismo fantástico de pesadelo. O Pinocho de Matteo Garrone non é un filme para crianzas, mais tampouco para adultos. Estamos ante unha peza desenvolvida como un conto infantil, no que o neno protagonista aprende a ser bo rapaz e, así, deixar de ser de madeira para ser de carne e óso, pero moitas das imaxes e secuencias que o acompañan son, quizais, demasiado bizarras. Así que, aviso a navegantes: quen vaia coa idea dunha versión Disney pasada a imaxe real... mellor que se absteña.


Summary: A cantareira, que se atopa en bo estado no seu domicilio, comprométese a contar cunha nova data na Coruña para presentar, ao vivo, o seu último disco, como estaba previsto para este domingo. O aprazamento tamén afecta a outras actuacións, como o sábado 10 no Rosal e a cuarta feira 14 en Santiago.

Sés vese na obriga de aprazar os concertos de presentación de Liberar as arterias, o seu último álbum, axendados nas próximas semanas após coñecer o seu positivo en Covid-19. A cantareira atópase en bo estado e confinada no seu domicilio, e quere trasladar unha mensaxe de tranquilidade ao seu público, ao que agradece a confianza no seu traballo. Sés lamenta non poder celebrar o reencontro coruñés, mais promete atopar, o antes posíbel, unha nova data. O aprazamento tamén afecta a varias actuacións previstas, como a de mañá no Rosal, coa banda completa, e a de Santiago de Compostela a cuarta feira 14 de outubro, en formato dúo. A actuación na Coruña, prevista para o domingo 11 ás 20.30 horas no Pazo da Ópera, tamén se cancela. Todas aquelas persoas con entrada para esta que o desexen poden solicitar xa a devolución. A plataforma web porase en contacto ao longo desta xornada cos compradores para trasladar a posibilidade da devolución, así como o procedemento e prazos para solicitala, que será até o 25 de outubro.


Summary: O Festival de Vilaxoán reforza a súa aposta nos grupos noveis que cantan en galego.

Xa está aquí a terceira edición do Concurso de música emerxente que organzia o Festival Revenidas. Até o 10 de maio, as bandas que teñan un repertorio en galego de cando menos 6 cancións, que non teñan ningún ou tan só un disco -ou maqueta- publicados e que non tocasen nunca no festival de Vilaxoán de Arousa poden inscribirse, enviando un par de temas e información do grupo, no enderezo revenidascomunicacion@gmail.com. Gala no Malatesta De entre as bandas participantes, un xurado escollerá dous finalistas e outros dous han saír das votacións que se habilitarán nas redes sociais do Revenidas. As catro finalistas participarán nunha gala que se celebrará na sala Malatesta de Compostela o 28 de maio, onde será elixida a vencedora -que levará 600 euros e a posibilidade de participar no Revenidas 2016- e onde se dará tamén un premio do público, consistente en 100 camisolas cun deseño personalizado Caramuxo-Rei Zentolo.


Summary: Critica que a Consellería presentase unha proposta para modificar o texto que regula o acceso á función pública de interinos e substitutos que non contempla a recuperación de dereitos deste persoal.

A CIG-Ensino non asinará ningún acordo de persoal interino que non contemple a recuperación dos dereitos perdidos nin un acordo de estabilidade para o colectivo. Así o manifesta o sindicato maioritario no ensino após que na Mesa Sectorial a Xunta presentase unha proposta de modificación do actual texto que regula o acceso á función pública docente do persoal interino e substituto "que non introduce nin a recuperación dos dereitos arrebatados ao colectivo durante estes últimos anos nin a posibilidade de negociar un acordo de estabilidade". A central defende que é preciso negociar un acordo de estabilidade para o profesorado interino que inclúa ao profesorado maior de 55 anos até a súa xubilación.Ademais, entende que "é impresentábel" que non se restitúa o dereito a percepción do pagamento dos meses de verán por riba do que proporcionalmente corresponde polo tempo traballado cando se superen os 5 meses e medio de traballo efectivo. Tamén se instou a Consellaría a un "compromiso de defender" diante da administración central a necesidade dun acceso diferenciado para quen teña méritos prestados no ensino público. Calquera aspecto que teña a ver co presente texto de regulación das condicións de acceso do persoal interino debe ser froito de negociación exclusivamente na Mesa Sectorial,exixe a central nacionalista, por ser esta o "máximo órgano de participación e negociación e que representa o sentir, segundo os resultados das eleccións sindicais, do profesorado galego". Unha afirmación que fai a raíz de que durante estes últimos anos, a Consellaría, "coa conivencia das demais organizacións sindicais", deulle carta de natureza a "un remedo de comisión de seguimento na que se deixa fóra á CIG".


Summary: Celebrarase unha primeira asemblea, aberta e deliberativa, o 21 de abril, e unha segunda con carácter decisorio o 8 e 9 de xuño

A Coordinadora nacional de Anova aprobou esta fin de semana o calendario que levará até a celebración da súa primeira Asemblea Nacional, moi agardada despois do seu éxito electoral nos comicios do 21 de outubro. Celebrarase en varias etapas: unha primeira asemblea, aberta e deliberativa, o 21 de abril, e unha segunda con carácter decisorio o 8 e 9 de xuño, con "prazos amplos que garantan un abondoso intercambio horizontal da información entre todos e todas as afiliadas e afiliados", segundo a formación. Na asemblea poderá participar con voz e voto toda a afiliación dada de alta con anterioridade ao día 11 de maio e que estean ao corrente do pago das cotas. Celebrarase en varias etapas: unha primeira asemblea, aberta e deliberativa, o 21 de abril, e unha segunda con carácter decisorio o 8 e 9 de xuño A Coordinadora de Anova indica que "tras dun proceso de maduración, de práctica política e aprendizaxe urxente e acelerada, vemos a necesidade de novas concrecións, actualización de estratexias e medidas de reforzo organizativo". E afirma que se agarda de Anova "novas iniciativas como a que tivemos e que deu lugar á coalición Alternativa Galega de Esquerda, para facer fronte a unha situación socio-política tan crítica como a que estamos a padecer a xente do común, a maioría social que temos que apandar cos danos dunha crise económica e política como non se tiña visto dende moitas décadas. Estar á altura destas circunstancias e deste País é o repto fundamental dos traballos desta asemblea que convocamos". Este sábado a Coordinadora Nacional designou unha comisión redactora que poderá funcionar en subcomisións e unha mesa para moderar a reunión non decisoria da Asemblea Nacional a celebrar o 21 de abril. Esta comisión redactora disporá de 10 días para elaborar un primeiro rascuño de teses tendo en conta as achegas das asembleas e da afiliación. Este prazo rematará o día 27 de marzo, data na que se remitirá a toda a coordinadora nacional, as asembleas e ao conxunto da afiliación. Do 27 de marzo até ao 14 de abril, debateranse as teses nas asembleas e poderanse presentar de emendas que sen excepción serán remitidas á comisión redactora Do 27 de marzo até ao 14 de abril, debateranse as teses nas asembleas e poderanse presentar de emendas que sen excepción serán remitidas á comisión redactora. Antes do 19 de abril a comisión redactora remitirálles ás asembleas e a todas e todos os afiliados que dispoñan de enderezo de e-mail as teses con todas as emendas recibidas. O día 21 de abril terá lugar a primeira reunión da I AN para debate. Esta sesión da AN será aberta e nela poderán participar tamén as persoas convidadas. Terá carácter deliberante. Poderá tomar a palabra na asemblea calquera persoa que o solicite persoalmente por escrito ante a mesa antes do inicio da sesión. A solicitude deberá indicar nome e apelidos da persoa que vai intervir e temática que vai tratar, en aras de ordenar o debate por bloques temáticos e repartir o tempo entre os oradores. O domingo 9 de xuño pola mañá debateranse en pleno das teses e das emendas que tivesen pasado nalgún grupo de traballo. Pola tarde elixirase a nova Coordinadora Nacional, que escollerá o Portavoz Nacional O 5 de maio a comisión redactora remitirá aos membros da Coordinadora a proposta de teses para valoración e eventual aprobación na reunión do 11 de maio. O día 12 de maio remitirase ás asembleas e á afiliación que ten correo electrónico a proposta de teses aprobada pola CN. Do 12 ao 20 de maio abrirase o prazo para que calquera emendante que non considere recollidas as súas emendas nas teses aprobadas pola Coordinadora Nacional, llo comunique á comisión redactora. O 25 de maio a Coordinadora Nacional ditaminará as emendas vivas podendo propoñer transacción. Na mesma reunión aprobarase o Informe de Xestión. Até o 1 de xuño estará aberto o prazo de presentación de candidaturas no formato de listas abertas (listas completas, grupos de persoas ou persoas a título individual) sempre que sexan afiliadas/os de pleno dereito e coas cotas ao día. Os días 8 e 9 de xuño reunirase a Asemblea Nacional con carácter decisorio. O sábado a sesión comezará ás 10:30 horas e dedicarase á aprobación do Regulamento da Asemblea, ao debate en asemblea do informe de xestión da Coordinadora Nacional e ao debate das emendas vivas en grupos de traballo formados aleatoriamente entre as persoas asistentes, pasando de novo a debate en asemblea as que sexan aprobadas por maioría simple ao menos nun grupo de traballo. O domingo pola mañá debateranse en pleno das teses e das emendas que tivesen pasado nalgún grupo de traballo. Pola tarde elixirase a nova Coordinadora Nacional, que escollerá o Portavoz Nacional. O Portavoz Nacional escollido pechará a asemblea.


Summary: A oposición pide o cesamento de Milagros Otero como valedora do Pobo e lembra ao PP que se comprometera a retirar a confianza á Valedora se o recurso desta perante o Supremo non prosperaba. O Tribunal Supremo vén de rexeitar o recurso de Otero contra o auto do TSXG que consideraba probado o trato de favor a unha irmá do portavoz parlamentar do PP.

Milagros Otero, a valedora do Pobo, volve estar no centro da polémica. O Tribunal Supremo rexeita o recurso que Otero presentara en xuño de 2018 contra o auto do TSXG que consideraba probado que a valedora do pobo se inmisciu no proceso de designación como xefa do servizo de administración e persoal da institución dunha persoa coa que tiña relación e que, alén de máis, é irmá do portavoz parlamentar do PP, Pedro Puy. O Supremo conforma a nulidade daquel nomeamento e a oposición pide ao goberno galego que a destitúa. Cómpre lembrar que en xuño de 2018 o PP comprometérase a retirar a confianza da Valedora se o recurso presentado por esta perante o Supremo non prosperaba. E non prosperou. M.P.F. foi designada xefa de servizo da administración e persoal da Valedora do Pobo nun proceso en que se cometeron irregularidades, de acordo coa Sala do Contencioso do TSXG. O Tribunal Superior de Xustiza de Galiza anulou o nomeamento -nun fallo ditado a 29 de xuño de 2018- e ordenaba a repetición do proceso. No novo procedemento a actual valedora non podería ter "ningún tipo de intervención", sinalaba o TSXG. M.P.F. é irmá do portavoz parlamentar do PP, sobriña de Fraga e filla dun catedrático de dereito do que é discípula a Valedora do Pobo, quen, segundo a sentenza, incorreu en "desvío de poder" e "arbitrariedade" ao se inmiscir no normal desenvolvimento do proceso movida polo "interese en que fose seleccionada a señora P.F." Desde a súa chegada ao posto, en setembro de 2015, Milagros Otero estivo no albo das críticas de oposición, sindicatos e colectivos sociais que a acusan de ser "a valedora do PP". O trato de favor a unha irmá do portavoz parlamentar do PP é o último capítulo.


Summary: Cuarta xornada da Liga Xuvenil e este noviño Seaia, cheo de rapaces de primeiro ano, non cede. E iso que tivo unha boa pedra de toque ante os "veteranos" do Sofán. Non cede tampouco o Soneira, nin o Outes, que venceu a un Cee que ten que ir a máis, sendo os 3 únicos equipos invictos. 4 equipos quedan aínda sen puntuar: Cee, Camariñas e Coristanco.

Xallas - Ponteceso (1-2) Xallas: Fabián; Pablo, Mou, Brais, Vila; Kevin, Fidi, Iván, Victor; Christian e Rubi. Tamén: Iván, Nando, Brais García, Dani e Brais Calo. Ponteceso: Lucas, Adrián Lema, Roberto, Martín, Arturo, Raúl, Pablo, Marco, Champi, Eloy, Iván. Tamén xogaron: Adrián, Isaac, Borja, Carlos Márquez, Víctor. Goles: 0-1, m.9: Champi; 0-2, m.33: Iván; 1-2, m.77: Rubi. Gran partido vivido en Castriz que comezou condicionado pola forza do vento, co Ponteceso a favor. Os de Lilo conseguían inclinar o campo cara a área xalleira, e ademais e estiveron máis atinados aproveitando as poucas ocasións que había. Champi abría pronto o marcador, e á media hora filtraba un balón para que Iván picase cunha fermosa vaselina para facer o segundo. A segunda metade cambiou o conto, e o Xallas, co vento a favor, fíxose co mando do partido, estando sempre en campo pontecesán. Nunha desas xogadas chegaría o gol deles cunha boa xogada do seu dianteiro Rubi. Ao final, unha parte para cada equipo onde o empate tería sido máis xusto, pero os puntos marcharon para Ponteceso. O choque saldouse con dúas lesións, Diego por bando pontecesán e Fidalgo do lado xalleiro, que mesmo tivo que ir en ambulancia á Rosaleda despois dun choque, queixándose das bonecas e con mareos. Corme - Cabana (4-3) Corme: Adrián, Miguel, Gabri, Martín Costa, Ángel, Hugo, Javi Bermúdez, Alex Mato, Noel, Manu Garrido e Iago Cotelo. Tamén: Antonio, Mario, Xoel, Borja e Yago Suñarez. Cabana: Roberto, Yago (Sergio), Brais, Queiro (Juan), Dani, David, Pablo (Samuel), Javi (Collazo), Raúl, Simón, Rubén (Iker). Goles: 1-0, m.6: Hugo; 1-1, m.25: David; 1-2, m.32: Raúl; 2-2, m.39: Martín Costa; 3-2, m.42: Ángel de penalti; 3-3, m.53: Simón de penalti; 4-3, m.92: Yago Suárez. Cabana-Corme Xuvenil-Foto-SD Partidazo no Cairo, tremendamente igualado, con alternativas no xogo e no marcador, onde os dous equipos puideron levar o partido e mesmo puido acabar en empate. O acerto dos cormeláns foi clave, sobre todo no treito final de ambas partes. O choque comezaba con varias chegadas cabanesas, pero Rubén e Brais non acertaban ante Adrián. Si o fixo Hugo pouco despois para adiantar aos cormeláns. David e Raúl, que tivo varias ocasións, dábanlle a volta ao marcador á media hora, pero antes do descanso, Martín Costa e Ángel devolvían o mando para os locais. Na segunda, tralo empate de Simón, o partido parecía decidido ao empate, pero un tanto no desconto deixou os puntos na casa. Ademais de non levar puntos, si que leva 2 lesionados Fernando para casa, Iago e Pablo Villar. Cabana-Corme Xuvenil-Foto-SD Malpica - Soneira (0-10) 11 do Malpica-Foto-Fede Malpica: Alejandro, Renzo, Souto, Juan Ramos, Muñiz, Cristian, Alejandro O. (Iván Carril, m.82), Costin, Jose e Alejandro G. Soneira: Joel; Antonio, Manu, Jorge, Rauliño, Dylan, Nico, Hugo, Brais, Fran e Dami. Tamén xogaron: Richi e Santi. Goles: Brais (4), Fran Moreira (2), Rauliño (2), Damián, Santi. Partido de pouca historia o que se vio na Pedra Queimada en Malpica, cun Soneira moi superior ante un Malpica que se viu obrigado a poñer ao xogador de campo Alejandro baixo paus, pois Íker era baixa. No primeiro tempo o cadro soneirán xa endosara un set e na segunda completou a goleada. Os Miúdos - Coristanco (8-1) Os Miúdos: Alberto, Vara, Fran, Diego, Quin; Ángel, Javi; Alonso, Alex, Jesús; Isma. Tamén: Álvaro, Pablo, Raúl, Santi, Yago. Coristanco: Diego García, Álvarez, Chepas, Joel; Miguel, Camafreita, Souto, Nogareda, Canto; Adrián e Casas. Goles: Isma (4), Alonso (2), Ángel e Jesús polos Miúdos. Alejandro Casas polo Coristanco. Partido no que o cadro de Cristian comezaba gañando 0-1, aproveitando os erros dos locais, que tardaron en colocarse. Pero tras fallar un penalti, o cadro de Mané Senande activouse, comezou a tocar e a entrar por banda e acabou goleando. Cee - Outes (0-6) 11 do Outes no San Paio de Refoxos Cee: Pablo, Fran, Rodri, Isaac (Iago Trillo, m.46), Brais, Leo (Elihu, m.70), Martín Rey, Iago Muiño (Pablo Rey, m.46), Alex Castro, Iker, Chila. Outes: Ángel, Rubén, Xavi, Nico, Perol, Sanchiño, Álex (Ángel, m.58), Fabio (Estefan, m.63), Roberto (Siso, m.66), Kevin (Isma, m.72) e Fran Lires (Martín, m.76). Goles: 0-1, m.30: Perol de penalti; 0-2, m.35: Roberto de gol olímpico; 0-2, m.38: Fabio; 0-4, m.40: Kevin; 0-5, m.75: Fran Lires; 0-6, m.85: Rubén. Aguantou o Cee media hora nun choque se mantiña con dominio visitante pero sen ocasións, pero un gol dende os 11 metros rompía a igualada e descompuña ao cadro local que recibía outros3 tantos en apenas 10 minutos antes do descanso. Na segunda, pouco que contar, o Cee foi quedando sen xogadores e o partido tivo que rematar 5 minutos antes de tempo. Un Cee que da man de Riki seguro que recupera o bo ton, porque equipo hai. Camariñas - Zas (0-2) 11 do Camariñas de Faus Camariñas: Sergio, Nando, Germán, Jairo, Arraf, Eric, Dylan, Lucas,Fabio, Keko e Ibrahim. Tamen xogou: Luís. Zas: Adrián Pereiras, García, Róber, Xabi, Manu Pose, Marcos, Hugo Fraga, Brais, Darío, Damián e Anibal. Tamén xogaron: Mario, Pablo, Gabriel, Eloy. Goles: 0-1, m.43: Darío dende a frontal; 0-2, m.76: Mario a un rexeite de Xabi. Bastante mellor o Camariñas que outros días, competindo co Zas, a pesar de contar Faus apenas con só 12 xogadores e sumar unha nova lesión, a de Nando.Empezou o partido un pouco condicionado polo vento, con dominio zaseiro pero sen precisión, ante un cadro local ben armado atrás. Aníbal e Damián non podían co meta camariñán Sergio, un dos mellors do partido. Foi ao fío do descanso cando Darío rompía a igualada cun tiro dende a frontal pegado ao pau. Na segunda o Camariñas estirouse e lanzaba algunha contra perigosa, tendo a mellor ocasión para acadar o empate nun man a man de Lucas que salvou o porteiro zaseiro. Chegou aí a lesión de Nando e quedou con 10 o cadro azul, co que o Zas conseguía volver a dominar e Mario acababa sentenciando. Sofán - Seaia (0-3) Goles: 0-1, m.16: Raúl; 0-2, m.35: Raúl; 0-3, m.39: Luís. 11 do Seaia animando a Hugo Na primeira media fixo moi dano o Sofán, con fútbol directo e moita fortaleza, mesmo con saques de banda, facendo que o meta visitante Mario se convertise no mellor do partido, mesmo parando dous penaltis. Pouco a pouco o Seaia foise asentando no partido, e chegando á meta de Brais. Rondando o cuarto de hora de xogo Raúl facía o primeiro, repetía antes do descanso, e Luís facía o terceiro, levando unha vantaxe excesiva para o visto sobre o campo, e case que sentenciando o choque. Na segunda metade non sufriu tanto o cadro de Esmorís, pero fortaleza e veteranía dos carballeses era unha boa pedra de toque para este novo líder, un equipo cheo de chavales de primeiro ano, que lle dedica a vitoria a Hugo, lesionado. Crónicas dos Xuvenís Collendo posicións. As táboas de resultados e clasificacións sempre en www.futboldacosta.com


Summary: A hora en que o sol se pon, na Galiza, é máxica, especialmente no verán. Poucos lugares contan coas características idóneas que permitan observar solpores no mar como os galegos. A paisaxe, as cores, a vexetación e a fisionomía das praias son algúns dos trazos que definen as mellores postas de sol do mundo.

"O sol axexou primeiro co seu ollo de lume, e logo esparguéuse en raiolas mornas sobre o mundo". Con estas palabras describe Neira Vilas na súa novela máis recoñecida, Memorias dun neno labrego, un amencer. No momento oposto do día, o sol fecha o seu ollo de lume, recolle as súas raiolas e esmorece no solpor mais, mentres vai recollendo esas raiolas, penduradas sobre as cousas do mundo, tinxe de vermello todo aquilo que toca. É o momento no que o sol axexa desde o mar as montañas e a xornada que remata, e a negra sombra fuxe do poema pola liña fósil do horizonte, que diría Rivas, porque tras o solpor chega o entre lusco e fusco. Os días longos do verán permiten desfrutar dos mellores solpores do ano desde calquera recuncho do país, ao que chegan milleiros de visitantes cada temporada estival para comprobar se a beleza das nosas postas de sol é tan certa como se conta. É no verán cando tarde tras tarde, miles de bocas abertas observan a fin do día desde a area da praia, ou desde o cume dunha montaña, ou desde a terraza dun bar, ou desde a ventá dunha casa. Porén, sen que ningún lugar desmereza a calidade do solpor, non hai final como os dos solpores no mar, nos que o sol se desfai, deitado na enorme masa de auga durante uns segundos, xusto antes de desaparecer, tinguindo de sangue o océano azul que torna vermello nun espectáculo visual de difícil descrición, salvo para grandes poetas como Amado Carballo, "Acorado e roibo / durmíase o día / coa testa deitada / no colo da ría". Hoxe en día existen mil e unha recomendacións de lugares onde ver os mellores solpores da Galiza. Entre os máis recoñecidos cómpre destacar os da Costa da Morte. Comezando polo norte da zona dos naufraxios, a praia de Laxe é un lugar perfecto para contemplar a posta do sol sobre o mar, descansando sobre a area fina do lugar perto dunha morea de bares que permiten desfrutar da vista cunha bebida ben fría na man. Próxima a Laxe tamén se atopa a coñecida praia dos cristais que, aínda que durante o día sexa un lugar moi concorrido por turistas, vira nunha localización especial para ver a posta de sol ao caer a tarde. Cómpre engadir á listaxe os lugares de Muxía. Sexa desde a praia da vila sexa desde a Punta da Barca, xunto ao faro e ao santuario da Virxe homónima, a beleza do solpor fúndese co misticismo da zona, proporcionando unha sensación de tranquilidade para os espectadores, sempre e cando o vento durante a tarde non sopre tan forte como habitúa facer. Os solpors galegos son un espectáculo visual de difícil descrición, salvo para grandes poetas como Amado Carballo "Acorado e roibo durmíase o día coa testa deitada no colo da ría" Tamén resulta singular observar o espectáculo da posta de sol no cabo Touriñán (Muxía), que desde o 18 de agosto até o 19 de setembro vive o último solpor do país, xa que é o punto máis occidental de toda a Península, despois do portugués cabo de Roca. Hai quen di que este cabo semella máis a fin do mundo que a propia Fisterra, outra localización que calquera amante dos solpores precisa visitar, porque son moitas as posibilidades de ver unha boa posta de sol na zona fisterrá. Ben desde o faro, quizais o lugar máis típico e máis visitado; ben desde calquera das súas praias, como a de Mar de Fóra, na que o sol baña as ondas dunha cor dourada que se funde coa escuma das súas cristas nun baile violento polas fortes mareas; ben desde o Monte Facho, lugar de lenda onde se sitúa a cidade dos nerios, antigos poboadores celtas destas terras, en cuxa cima tería o seu altar o sol. Viaxando un chisco cara ao sur, resulta unha moi boa opción o Monte Pindo (Carnota), un miradoiro natural cunhas impresionantes vistas para gozar da despedida do Rei Sol desde as alturas. Aínda que, se quen o visita non quere durmir na Moa, deberá baixar rápido para que as sombras do entre o lusco e fusco non confundan o seu camiño. Perto do Pindo atópase a praia máis longa da Galiza, a da parroquia de Santa Comba de Carnota, con case 7 quilómetros de extensión, que semella perfecta para contemplar un solpor sobre o mar desde calquera parte do enorme areal, ou desde as pedras de Boca do Río, na desembocadura do Vadebois. Pero a Costa da Morte non é a única zona atractiva para desfrutar dos solpores galegos. As illas Cíes, situadas na boca da ría de Vigo, son un dos paraísos máis demandados tanto polos turistas como polos propios galegos e galegas. Quizais a localización máis idónea para observar o solpor é a Cadeira da Raíña, no Alto do Príncipe, un dos puntos máis importantes no conxunto do arquipélago. No extremo da península do Morrazo atópase Cabo Home (Cangas), un dos puntos máis visitados para desfrutar do solpor pola escultura de metal con forma de caracol situada no lugar exacto polo que pasa o sol cando descende cara ao mar. Ringleiras de persoas agardan cada tarde de verán o momento xusto para obter a fotografía que capture o grande ollo de luz no centro mesmo da construción, unha fazaña que xa case é tradición para as persoas coñecedoras do lugar. Tamén no interior Resulta evidente a vinculación do solpor e o mar, porén a Galiza está chea de lugares interesantes desde onde contemplar as postas de sol sen necesidade de desprazarse até algunha praia. A cidade de Santiago de Compostela é un exemplo claro. Antía Castro, fotógrafa da comarca de Compostela, asegura que "os mellores lugares para ver o solpor son a Cidade da Cultura, desde onde se contempla toda Compostela bañada pola luz laranxa do sol. E tamén desde o Pico Sacro (Boqueixón), perto da cidade". Seguindo cos solpores do interior, Xiana Fole, nada en Ourense, opina que "aquí os solpores son algo máis suaves, máis cálidos, con cores pasteis colocadas unha enriba doutra sen se mesturar no horizonte; eu recomendo ver as postas de sol ourensás desde a ponte Romana ou o Monte Alegre". Seguramente este verán, debido ás restricións pola Covid-19, haberá moitas actividades da vella normalidade que non poderán levarse a cabo, pero os solpores non formarán parte de ningunha desas restricións, polo que sempre serán unha boa opción para desconectar da realidade deixándose levar polas raiolas dun sol de coroa rota, observando como os "loceiros degolados se desangran de ouro no mar", como di Manuel Antonio.


Villares garante o seu "apoio sen fisuras" ás mareas locais de cara ás eleccións municipais de maio, que condicionan unha hipotética ruptura que aínda non está na axenda dos órganos que deberan tomar tal decisión en cada un dos sociosEn Marea pode acabar rompendo e este sábado non se deu ningún paso en sentido contrario para reparar as súas feridas internas, pero tampouco está tomada a decisión sobre esa hipotética ruptura. O que houbo este sábado, na constitución da nova dirección da formación, o Consello das Mareas, tras as eleccións internas da pasada fin de semana, foi un plante dos 14 representantes aos que nese órgano ten dereito o sector crítico perdedor nesa votación, cuxos resultados non recoñecen. Non participarán nel, din, "mentres" non estean acreditadas as irregularidades que levaron hai un mes a adiar as datas inicialmente previstas de votación, nin se audite de xeito independente o proceso finalmente desenvolvido a pasada fin de semana. Ante esa situación, as declaracións públicas e privadas dos protagonistas da crise evidencian que a proximidade das eleccións municipais do próximo maio condicionará o que poida ser do futuro de En Marea, pendente de que os órganos de decisión das principais formacións que participan nela pasen das declaracións aos feitos.O Consello das Mareas foi constituído este sábado por só os 21 membros da candidatura de Villares mentres que os 14 dos críticos adían a súa decisiónO que ocorreu este sábado en Santiago, na constitución do Consello das Mareas, foi que dos seus 35 postos só tomaron posesión os 21 membros da candidatura gañadora das eleccións internas da pasada semana, a encabezada por quen xa viña sendo o portavoz da formación, Luís Villares, baixo o lema Coidando a casa, que obtivo o 59% dos votos. A candidatura perdedora, Entre todas, liderada polo ex-deputado David Bruzos e apoiada por Podemos, Esquerda Unida, Anova e as principais mareas locais das cidades, obtivo o 41% dos votos, o que lle daba dereito a ocupar 14 postos, pero este sábado ningún deles acudiu á primeira reunión de constitución do Consello das Mareas celebrada en Santiago.As eleccións para renovar a dirección de En Marea foron instadas polos críticos co rumbo que levaba Villares e fixadas inicialmente para hai un mes. Pero poucas horas antes de que os inscritos comezasen a votar, a comisión de garantías, na que eran maioritarios os membros afíns á dirección de Villares, paralizou o proceso argumentando intromisións no censo electoral electrónico da formación por parte dalgún membro do comité electoral, no que eran maioritarios os críticos, que rexeitaron esa paralización. Posteriormente fixouse a pasada fin de semana como nova data para as votacións, pero estas realizáronse sen contar cunha auditoría externa independente, así que os críticos censuran que se dean por válidos os seus resultados sen ter aínda as conclusións da auditoría sobre as supostas irregularidades da primeira data e sen auditoría sobre o segundo proceso, polo que decidiron non participar no Consello das Mareas saído del.A nova dirección encarga unha auditoría das primarias malia considerar que "non é precisa"Ante esta situación, este sábado, tras a constitución da nova dirección, esta, malia considerar que "non é precisa", decidiu encargar unha auditoría externa do proceso de votación ao Colexio de Enxeñeiros Informáticos de Galicia. Nunha comparecencia tras esa primeira reunión do Consello das Mareas, Villares tamén evidenciou que a proximidade das municipais poden temperar a crise interna e asegurou que a formación brindará "apoio sen fisuras" ás mareas locais para eses comicios.A candidatura crítica de Entre todas emitiu un comunicado no que di que "non recoñecerá os resultados mentres que non se realice unha auditoría independente"Poucos minutos antes desa constitución do Consello das Mareas, a candidatura crítica de Entre todas emitiu un comunicado no que di que "non recoñecerá os resultados mentres que non se realice unha auditoría independente" e emprega expresións como "estado de excepción", "suspensión dos dereitos fundamentais" ou "dubidosa limpeza democrática". Porén, a nota insiste no "mentres", e non avanza unha hipotética ruptura.Nese bando crítico, as posturas abarcan entre as máis favorables á ruptura definitiva de En Marea existentes en Esquerda Unida, ata as máis comedidas de Anova. Porén, segundo salientan varias fontes consultadas, ningunha das formacións tomou nin sequera a decisión de debater esa posibilidade en futuras reunións dos órganos internos que deberan aprobar tal medida.Esquerda Unida, a formación máis crítica, foi a primeira en avanzar que "non recoñece" a nova dirección, pero matizando que "continúa traballando" na confluenciaEste venres Esquerda Unida foi a primeira en facer pública a postura máis explícita de entre os críticos avanzando que "non recoñece" a nova dirección de En Marea, pero matizando que "continúa traballando no espazo dunha confluencia que debe construírse a partir de agora en base á fraternidade". E este sábado a cabeza visible dos críticos, David Bruzos, dicía nunha entrevista en Faro de Vigo que vai ser "complicado" que se manteñan en En Marea pero admitindo que esa decisión será difícil de tomar pola multiplicidade de actores implicados: "A decisión de marchar non é miña, hai moitas sensibilidades diferentes", di Bruzos, ao tempo que apela a "non ter máis ruído, non máis conflito" durante os meses que quedan ata as eleccións municipais.Esa incomodidade pola situación actual a cinco meses das eleccións locais é evidenciada claramente desde as mareas municipais, cuxos alcaldes intentan distanciarse da crise. Este venres o rexedor de Santiago, Martiño Noriega, de Compostela Aberta, un dos críticos que hai uns meses instou a acelerar o proceso para renovar a dirección de En Marea, reiterou a súa intención de centrarse nas municipais, advertindo do "risco evidente de entrar nunha crise de difícil solución" na formación pero salientando que non lle corresponde a el avaliar as posibilidades dunha hipotética escisión. Dous días antes era o alcalde da Coruña, Xulio Ferreiro, de Marea Atlántica, quen dicía ver o proceso "desde a distancia" salientando que el ten "a cabeza metida" no seu Concello.O futuro de En Marea tamén se dirime nos tribunais, tras denuncias cruzadas entre os dous bandosAo tempo, o futuro de En Marea tamén se dirime xa nos tribunais, despois de que se presentasen denuncias cruzadas tanto pedindo invalidar o proceso de votación finalmente realizado como que se investigue por vulneración da lei de protección de datos a suposta intrusión previa no censo electoral que desencadeou o actual conflito.Consello das MareasPola candidatura de Coidando a casa (59% dos votos) foron elixidos: Luís Villares, Ana Seijas, Francisco 'Pancho' Casal, Paula Vázquez Verao, Davide Rodríguez, María Dolores Candedo, Ramón Veras, Elena Cores, Adrián Dios, Carmen González, Xabier Pérez, Mónica Díaz, Víctor Álvarez, Teresa Burgo, Xoán Losada, Ánxeles Faraldo, Xoán Hermida, Lidia Senra, Marcos Besada, Iris Malvido e Javier Arca.Pola candidatura de Entre todas (41% dos votos) foron elixidos: David Bruzos, Oriana Méndez, Xan Xove, Saínza Ruíz, Iván Rodríguez, Isabel Faraldo, Marcos Cal, Sigrid Campo, René Gamborino, Gladys Afonso, André Seoane, Julia Torregrosa, Borja San Ramón e Loreto Taibo.


Completaram-se vinte anos desde a assinatura da Carta europeia das línguas regionais e minorizadas, um documento de grande valor, redigido para reconhecer a pluralidade linguística do chamado velho continente e que significou um avanço mui positivo no caminho da igualdade e da nom discriminaçom por motivos da língua falada. Ainda doe mais, e torna-se mais incompreensível, observar como a administraçom galega é cúmplice da estratégia do papel molhado impulsada do governo de Madrid Todo isto, e muito mais, é o que devíamos estar realmente a comemorar no aniversário de tam marcante documento. Mas a realidade é bem diferente, mostra um Reino de Espanha que nom quer respeitar as leis e normas que ele próprio tem aceitado e ratificado no ámbito internacional. Umha situaçom denunciada polos coletivos e associações para a defesa do galego mas também polo Conselho de Europa nos seus relatórios periódicos. Neste passado Setembro apareceu um novo relatório que voltava denunciar os descumprimentos da Carta que comete o Estado Espanhol. E ainda doe mais, e torna-se mais incompreensível, observar como a administraçom galega é cúmplice da estratégia do papel molhado impulsada do governo de Madrid. Este novo relatório fai especial ênfase na Educaçom e na Justiça, ámbitos em que denuncia importantes retrocessos frente aos escassos avanços anteriores. O Conselho de Europa volta chamar a atençom ao respeito da impossibilidade para poder sintonizar as televisões portuguesas na Galiza Também é o Conselho de Europa quem volta chamar a atençom ao respeito da impossibilidade para poder sintonizar as televisões portuguesas na Galiza. Umhas férridas e escuras fronteiras audiovisuais que som excepçom numha Europa permeável ao tránsito linguístico e cultural. Nom é a primeira vez que da AGAL denunciamos esta situaçom. Desde 1992 tenhem sido várias as vezes que colaboramos para assinalar os descumprimentos da legalidade vigente em matéria linguística. Nom será desta vez que desistamos em voltar pôr o ponto de atençom na necessidade de mudar o rumo, de girar o leme 180º e aproveitar a riqueza e as potencialidades da nossa mais importante criaçom coletiva como galegos e galegas. Vamos continuar a encorajar as autoridades galegas, e sobretodo a cidadania activa, para aproveitar a oportunidade que nos abre a nossa língua. Somos o único país do mundo que tem competência nas duas principais línguas románicas com maior pujança mundial. E queremos perder isto? Que sentido tem? Queremos homologar-nos? Com quem? O galego é umha fonte de riqueza imensa. A sua desapariçom, na Galiza, seria umha perda e um empobrecimento incalculável. Do ponto de vista identitário e cultural mas, falemos claro, também do ponto de vista económico. Somos o único país do mundo que tem competência nas duas principais línguas románicas com maior pujança mundial. E queremos perder isto? Que sentido tem? Queremos homologar-nos? Com quem? Temos a OPORTUNIDADE diante de nós, só há que caminhar para a frente com decisom e sem desánimo. A cidadania é consciente da necessidade de aproveitar todas as chances para poder aumentar o nosso bem-estar colectivo, e ainda mais numha conjuntura de crise como a atual. Cada vez mais galegas e galegos tenhem presente o POTENCIAL da sua língua como algo positivo e que nos beneficia. A cidadania é consciente da necessidade de aproveitar todas as chances para poder aumentar o nosso bem-estar colectivo, e ainda mais numha conjuntura de crise como a atual As autoridades galegas nom deveriam ficar por trás. Num tempo em que estamos tam acostumados a que os governos se desculpem nas directrizes europeias para desenhar o nosso futuro, neste caso sim, deveriam assumir também as recomendações e propostas do Conselho para cumprir a Carta. E assim poder acompanhar a sociedade na nova singradura do galego polos mares da Lusofonia, um oceano onde navega em todo o seu potencial.


Summary: A Xunta electoral procedeu ao reconto duns 6.000 votos esta cuarta feira por mor das incidencias abertas en 15 mesas da cidade. A MA é primeira forza por 5 votos, mais os populares discrepan con 56 sufraxios nulos.

A Marea Atlántica é a forza máis votada na Coruña, posto que logra por 5 votos, 1 máis que os que lle outorgaba o escrutinio do Ministerio do Interior. Esta cuarta feira a Xunta electoral procedeu a recontar por volta de 6.000 sufraxios após as incidencias abertas en 15 mesas electorais da cidade. Segundo a acta da xunta, a Marea obtivo 5 papeletas máis que os populares: 36.843 fronte a 36.838. O PSOE atinxiu 21.874 apoios nas urnas e o BNG 6.807. Un total de 2.486 votos foron en branco e 1.440 nulos. Esta quinta feira finaliza o prazo para que as formacións políticas que así o considerar presenten as súas impugnacións perante a xunta electoral, que terá dous días de prazo para se reunir e valorar se as acepta ou non. O PP amosou durante o reconto discrepancias a respecto de 56 sufraxios nulos. Europa Press sinala, citando fontes consultadas, que o PP vai recorrer eses votos. A Marea Atlántica fará o propio con 15 sufraxios.


Summary: O partido comezará ás 18 horas en Sabadell

Despois de dous meses sen sumar os tres puntos fóra de casa o Celta de Vigo ten a obriga de gañar hoxe ante o Sabadell e na terza feira contra o Cartaxena, este último con só sete minutos en xogo. Son seis puntos que facilitarían ao equipo vigués chegar ao segundo posto e conseguir o ascenso directo. Os xogadores de Paco Herrera están mentalizados da importancia destes encontros mais saben que non vai ser un camiño doado. No partido desta tarde ás 18 horas (retransmitido pola TVG-2) terán que superar o equipo de Lluis Carreras, un treinador moi coñecido pola súa estratexia de xogo ao estilo Cruyff. que non poderá estar nesta ocasión xunto aos seus xogadores por sanción.


Summary: Opóñense á intención dunha mineira norueguesa de extraer seixo metalúrxico nunha concesión de 781 hectáreas.

Unha delegación con representantes da veciñanza de Xanceda (Mesía) e do Sindicato labrego galego (SLG) entregou no Concello a comezos de semana máis de 200 alegacións contra o proxecto da empresa Erimsa de extraer seixo metalúrxico nunha concesión de 781 hectáreas. Acompañando esa delegación estiveron, entre outros, Guadalupe Rodríguez (Salva la Selva), Xoán Doldán (Véspera de Nada) ou Carlos Montero (Comisión contra as Minas na Terra Chá). Segundo o propio sindicato agrario, entre os principais argumentos para rexeitar a actividade mineira na zona están que os terreos nos que se pretenden levar a cabo as escavacións pertencen, no meirande, ás concentracións parcelarias de Xanceda e Papucín, "estando afectadas directamente un total de 26 granxas cuxa principal actividade é a produción de leite e que sosteñen 90 postos de traballo". Tamén denuncian a fragmentación de proxectos de Erimsa na comarca de Ordes "para non provocar alarma social", xa que ao de Xanceda habería que sumar "outros tres veciños en fase de investigación. Se sumamos todos, estariamos a falar de 6.721 hectáreas, máis de 200 granxas e 500 postos de traballo directos afectados". Erimsa desbotou no seu día que o seu proxecto supuña perigo. A empresa afirma que leva 30 anos desenvolvendo este labor nesa área e que o fai "convivindo coas explotacións agrícolas e gandeiras destes concellos". Incide en que traballa sen expropiacións, alugando os terreos aos propietarios e pactando previamente as condicións "mediante acordos voluntarios".


Tanxugueiras logrou o número un de vendas en tendas físicas co seu terceiro álbum Diluvio, co que está a percorrer a península ibérica na xira Midas, de presentación do mesmo. [VÍDEO] Así soa 'Diluvio', o novo disco das Tanxugueiras que busca "rachar co estabelecido" Segundo informan, o disco, publicado o pasado 29 de xullo, situouse como "o máis vendido en tendas físicas na semana do seu lanzamento, quedando por encima de nomes como Beyoncé ou Harry Styles". O dato, facilitado por GFK e Promusicae (Produtores de Música do Estado español), "dá boa conta da boa acollida que recibiu entre o público este novo traballo". Tanxugueiras enarboran unha estelada no País Valencià e acenden as redes No cómputo global de vendas, o que incorpora tanto as vendas físicas como as vendas dixitais, Diluvio ocupa a cuarta posición. O seu terceiro traballo discográfico é un álbum conceptual editado por Calaverita Records e que propón romper co estabelecido para "volver aprender". Tanxugueiras presentou o pasado 6 de agosto Diluvio, o seu novo disco, na 19ª edición do festival SonRías Baixas. Ademais, no marco desta actuación, recibiron por sorpresa, ante o público do Morrazo, o recoñecemento do Sinxelo de Ouro polo seu tema 'Terra', outorgado por GFK e Promusicae. Tanxugueiras recibe no SonRías Baixas o Sinxelo de Ouro por 'Terra' Este recoñecemento foi logrado ao superar, xa a finais do pasado mes de febreiro, máis de 30.000 copias vendidas, o que se traduce, aproximadamente, en máis de 12 millóns e medio de reproducións en plataformas dixitais.


Summary: A Consellaría de Sanidade notificou outros catro novos falecementos, todos de persoas con patoloxías previas.

A Galiza rexistra 23.680 casos activos de Covid-19, o que supón mil máis que o día anterior, despois de que se detectaran outros 2.169 novos contaxios. 448 pacientes seguen hospitalizados no conxunto do país. Pola súa banda, a taxa de positividade baixa até 13%, aínda por enriba de 5% fixado pola OMS para considerar a pandemia controlada. Segundo os datos actualizados este venres pola Consellaría de Sanidade, con rexistros até as 18 horas da quinta feira, recollidos por Europa Press, o número de ingresados na UCI por Covid-19 na Galiza baixa a 21 (dous menos) e os hospitalizados en unidades convencionais aumentan a 427 (dous máis), mentres que 22.232 pacientes están en seguimento domiciliario. Por áreas sanitarias, a presión hospitalaria aliviase en dúas das sete: Lugo e Santiago-Barbanza; aumenta en tres: Ourense, Vigo e Ferrol; e mantense nas da Coruña-Cee e Pontevedra-O Salnés. Na área de Santiago e Barbanza, o número de pacientes ingresados por Covid na UCI baixa a cinco (dous menos) e a cifra mantense en 80 noutras unidades; mentres que en Lugo, aínda que o número de críticos aumentou a dous (un máis), os ingresados noutras unidades baixaron a 38 (seis menos). Pola súa banda, en Vigo, os enfermos de Covid na UCI baixan a dous (un menos), pero os ingresados noutras unidades soben a 62 (catro máis); mentres que en Ourense hai cinco críticos (un máis) e aínda son 64 noutras unidades. A área de Ferrol continúa como a única da Galiza sen enfermos de Covid na UCI e rexistra 43 noutras unidades (tres máis); mentres que na Coruña e Cee os críticos baixaron a cinco (un menos) e os doutras unidades subiron a 97 (un máis). Por último, Pontevedra e O Salnés mantense sen cambios con respecto ao día anterior, con dous pacientes ingresados por Covid na UCI e 43 noutras unidades. Aumento dos casos activos A poucos días da entrada en vigor da nova estratexia de vixilancia e control do Covid-19 que elimina o illamento dos positivos asintomáticos, os casos activos seguen aumentando por cuarto día consecutivo na Galiza até un total de 23.680, que constitúen 1.031 máis que o día anterior, xa que houbo máis contaxios (2.169) que altas (1.134). O aumento de casos xeneralízase nas sete áreas sanitarias galegas, con Vigo liderando (+226), seguido da Coruña e Cee (+202), Santiago e Barbanza (+157), Ourense (+139), Pontevedra e O Salnés. (+114), Ferrol (+95) e Lugo (+91). Polo tanto, con máis contaxios activos, mantense a zona da Coruña e Cee, con 4.974; seguida de Vigo, con 4.458; Santiago e Barbanza, con 3.904; Lugo, con 2.817; Ourense, con 2.682; Pontevedra e O Salnés, con 2.510; e Ferrol segue na parte baixa, con 2.232. Segundo o último informe actualizado pola Consellaría de Sanidade o pasado 22 de marzo, a incidencia acumulada de 14 días na Galiza sitúase en 903,49 casos por cada 100.000 habitantes, mentres que a media estatal redúcese ata os 436,54. Máis de 2.000 contaxios Desde o pasado 16 de marzo, os novos contaxios superaron os 2.000 diarios no conxunto da Galiza, tras rexistrarse outros 2.169. Deste xeito, os contaxiados ascenden a 542.176 no noso país, dos que 126.036 corresponden á área de Vigo; 113.320, á da Coruña e Cee; 85.648, a Santiago e Barbanza; 65.034 a Ourense; 62.334, a Pontevedra e O Salnés; 57.369 á de Lugo; e 31.641, á de Ferrol. Na xornada desta quinta feira realizáronse 2.968 PCR, o que sitúa en 3.769.842 o número de probas deste tipo realizadas desde o inicio desta pandemia, e 3.438 de antíxenos, que elevan o número destas probas realizadas na Galiza a 1.605.478. Catro novos falecidos Pola súa banda, as persoas falecidas por Covid-19 desde o inicio desta pandemia ascenden a 3.194 despois de que a Consellaría de Sanidade notificara nesta sexta feira outras catro vítimas, todas con patoloxías previas.


Summary: As autoridades croatas censuran o organismo internacional polo que denominan "unha reacción lenta" a un dron militar que voou dese a zona de conflito, en Ucraína, a través do espazo aéreo de tres Estados membros da alianza antes caer en Zagreb.

O dron, de fabricación soviética, e modernizado posteriormente polos especialistas ucraínos, segundo informa Sputnik, cruzou o espazo aéreo de Romanía e Hungría antes de entrar en Croacia e estrelarse na noite do 10 de marzo nun campo preto dunha residencia estudantil. Uns 40 vehículos estacionados foron danados, pero ninguén resultou ferido na explosión. A OTAN asegurou que o seu sistema de defensa integrada antiaérea e antimísiles seguira a traxectoria de voo da aeronave. Mais o primeiro ministro croata asegurou que non se informou ás autoridades do país e que a OTAN reaccionou só tras unha pregunta dos xornalistas. "Non podemos tolerar esta situación, nin debeu suceder", afirmou o primeiro ministro Andrej Plenkovic durante o seu percorrido polo sitio do impacto. "Esta foi unha evidente ameaza e tanto a OTAN como a Unión Europea deberon reaccionar". Sen tempo a reaccionar Plenkovic dixo que o dron de recoñecemento Tu-141 da era soviética voou durante 40 minutos sobre Hungría e de seis a sete minutos sobre Croacia antes de estrelarse. Previamente, as autoridades militares romanesas indicaron que o dron permaneceu no seu espazo aéreo só tres minutos despois de cruzar a fronteira, o que dificultou a súa intervención. Míriam González: "Unha solución sería buscar un sistema de garantías para Ucraína; a entrada na OTAN non está prevista" O primeiro ministro croata chamou ás autoridades húngaras a investigar por que as súas defensas, ao parecer, non detectaron a aeronave non tripulada, pois Croacia e Romanía tiveron pouco tempo para reaccionar. "Afortunadamente, non sucedeu algo moito peor", dixo Plenkovic, quen engadiu que o primeiro ministro húngaro Victor Orban "decatouse disto despois ca el". "Puido caer nunha planta nuclear en Hungría. Obviamente non houbo unha boa reacción e outros países non reaccionaron ben. Agora temos unha proba da que debemos aprender e reaccionar moito mellor", sostivo. Investigación sobre a súa procedencia O primeiro ministro croata asegurou que unha investigación poderá determinar se o dron foi lanzado por militares rusos ou ucraínos. Se ben, informa Sputnik, desde hai moitos anos estes drons non están no servizo das Forzas Armadas de Rusia, mentres que Ucraína é o único operador destas máquinas. De feito, estes drons xa se atoparon estrelados na rexión de Donbás, informa Sputnik. Con todo, Ucraína negou lanzar o dron.